หุ้นร่วงกดกำไรบล.
หุ้นวิ่งรับผลงานสูงสุดไปแล้วแค่เก็งกำไรตัวที่ปันผลดีพี/อีต่ำ
29 ต.ค. 2565

หุ้นวิ่งรับผลงานสูงสุดไปแล้วแค่เก็งกำไรตัวที่ปันผลดีพี/อีต่ำ
หุ้นปรับฐานแรงกดดันกำไรหุ้น บล.ไตรมาส 2 แย่กว่าไตรมาสแรก คาดทรีนีตี้ยูโอบีฯ โตเด่นสุด 
บริษัทหลักทรัพย์ เอเซีย พลัส (ASP) ออกบทวิเคราะห์คาดการณ์ผลการดำเนินงานของธุรกิจบริษัทหลักทรัพย์ (บล.) ในงวดไตรมาส 2 ปี 2556 ว่า กำไรจะชะลอตัวลง 44% จากช่วงไตรมาสแรกของปี แต่ยังเพิ่มขึ้น 150% จากงวดเดียวกันของปีก่อน
ปัจจัยที่ทำให้กำไรในช่วงไตรมาส 2 สู้ไตรมาสแรกไม่ได้ เนื่องจากมีวันหยุดยาวและยังเป็นช่วงที่ดัชนีหุ้นปรับฐานลงแรง โดยลดลง 10.50% จากจุดสูงสุดที่ 1,643 จุด ขณะที่มูลค่าการซื้อขายต่อวัน ไม่รวมพอร์ต บล. ลงมาเหลือ 5 หมื่นล้านบาท ลดลง 13.40% จากไตรมาสก่อนหน้า
อย่างไรก็ตาม คาดว่ายังมีรายได้จากธุรกิจวาณิชธนกิจช่วยชดเชยได้บางส่วน เนื่องจากมีหุ้นที่เสนอขายให้ประชาชนครั้งแรก (ไอพีโอ) ที่เข้าซื้อขายในงวดนี้แล้ว 5 บริษัท คือ บริษัท ซังโกะ ไดคาซติ้ง (ประเทศไทย) หรือ SANKO บริษัท ช.ทวี ดอลลาเซียน (CHO) บริษัท โรงพยาบาลจุฬารัตน์ (CHG) บริษัท พีทีจี เอ็นเนอยี (PTG) และบริษัท โมโน เทคโนโลยี (MONO) และคาดจะมีอีก 12 บริษัทเข้าซื้อขายได้ทันไตรมาส 2
สำหรับแนวโน้มครึ่งปีหลังน่าจะทรงตัวจากไตรมาส 2 และดัชนีหุ้นจะผันผวน แต่กำไรของบริษัทจดทะเบียน (บจ.) ยังเติบโตดี โดยคาดว่ากำไรจะโต 23% ทำให้ตลาดหุ้นไทยยังน่าสนใจลงทุนในเชิงของพื้นฐานอยู่
“เดิมคาดว่ามูลค่าซื้อขายเฉลี่ยทั้งปีจะอยู่ที่ 2.8 หมื่นล้านบาทต่อวัน แต่จากต้นปีถึงปัจจุบันอยู่ที่ 5.4 หมื่นล้านบาท จึงปรับประมาณซื้อขายขึ้นเป็น 4.5 หมื่นล้านบาท ประกอบกับ บล.มีรายได้จากงานวาณิชธนกิจทั้งจากไอพีโอ การเพิ่มทุนขายนักลงทุนทั่วไป (PO) และขายเฉพาะเจาะจง (PP) ที่มีกว่า 30 บริษัท ทำให้ต้องปรับเพิ่มประมาณการกำไรของธุรกิจ บล.จากเดิมโต 88% เป็น 92% จากปีก่อนมีกำไรสุทธิ 2,756 ล้านบาท” 
สำหรับ บล.ที่มีผลงานโดดเด่นได้แก่ บล.ยูโอบี เคย์เฮียน (UOBKH) และทรีนีตี้ (TNITY) เนื่องจากทั้งสองบริษัทมีแนวโน้มส่วนแบ่งตลาดดีขึ้น และอัตราค่าคอมมิชชันสูงกว่าค่าเฉลี่ยของกลุ่ม ขณะที่ บล.เมย์แบงก์ กิมเอ็ง (ประเทศไทย) หรือ MBKET มีจุดเด่นจากการมีส่วนแบ่งตลาดสูงสุด
อย่างไรก็ตาม ฝ่ายวิจัยให้น้ำหนักน้อยกว่าตลาดในหุ้นกลุ่มหลักทรัพย์ เนื่องจากคาดว่ากำไรน่าจะทำจุดสูงสุดไปแล้วในงวดไตรมาสแรก ในระยะสั้นแนะนำเพียงแค่ซื้อเก็งกำไรเฉพาะหุ้นที่ยังมีพี/อีต่ำ และจ่ายเงินปันผลสูง เช่น MBKET